Ψήφισμα του Ευρωπαϊκού Συμβουλίου

της 23ης Μαρτίου 2001

για αποτελεσματικότερη ρύθμιση της αγοράς κινητών αξιών στην Ευρωπαϊκή Ένωση

(2001/C 138/01)

ΤΟ ΕΥΡΩΠΑΪΚΟ ΣΥΜΒΟΥΛΙΟ, το οποίο συνήλθε στη Στοκχόλμη στις 23 Μαρτίου 2001,

ΘΕΩΡΕΙ ΟΤΙ:

Οι κεφαλαιαγορές διαδραματίζουν καίριο ρόλο στη συνολική οικονομία της Ευρωπαϊκής Ένωσης. Η ταχεία υλοποίηση των προτεραιοτήτων του προγράμματος δράσης για τις χρηματοοικονομικές υπηρεσίες είναι συνεπώς υψίστης σημασίας. Η δημιουργία μιας δυναμικής και αποτελεσματικής ευρωπαϊκής αγοράς κινητών αξιών αποτελεί βασικό στοιχείο αυτής της στρατηγικής.

Όλα τα ενδιαφερόμενα μέρη θα πρέπει να καταβάλουν κάθε δυνατή προσπάθεια για την επίτευξη μιας ολοκληρωμένης αγοράς κινητών αξιών μέχρι το τέλος του 2003, συμπεριλαμβανομένων κυρίως των προτεραιοτήτων που καθορίζονται στην έκθεση της Επιτροπής Σοφών για τη ρύθμιση των ευρωπαϊκών αγορών κινητών αξιών, με παράλληλη αναγνώριση της ανάγκης για περαιτέρω σύγκλιση των εποπτικών πρακτικών και των ρυθμιστικών κανόνων.

Προς επίτευξη των ανωτέρω, απαιτείται επιτάχυνση της νομοθετικής διαδικασίας. Η ρύθμιση των αγορών κινητών αξιών πρέπει να είναι αρκούντως ευέλικτη ώστε να ανταποκρίνεται στις εξελίξεις της αγοράς και να εξασφαλίζεται ότι η Ευρωπαϊκή Ένωση είναι ανταγωνιστική και μπορεί να προσαρμόζεται σε νέες πρακτικές της αγοράς και νέους ρυθμιστικούς κανόνες, με ταυτόχρονη τήρηση των απαιτήσεων διαφάνειας και ασφάλειας του δικαίου.

Τούτο μπορεί και πρέπει να επιτευχθεί παράλληλα με τον πλήρη σεβασμό των διατάξεων της Συνθήκης, των προνομίων των ενεχόμενων οργάνων και της υφιστάμενης θεσμικής ισορροπίας,

ΑΠΟΦΑΣΙΖΕΙ, ΚΑΤΑ ΣΥΝΕΠΕΙΑ, ΤΑ ΕΞΗΣ:

(1) Το Ευρωπαϊκό Συμβούλιο εκφράζει την ικανοποίησή του για την έκθεση της Επιτροπής Σοφών σχετικά με τη ρύθμιση των ευρωπαϊκών αγορών κινητών αξιών. Η προτεινόμενη προσέγγιση τεσσάρων επιπέδων (βασικές αρχές, εκτελεστικά μέτρα, συνεργασία και επιβολή) θα πρέπει να τεθεί σε εφαρμογή ώστε να καταστεί η κανονιστική διαδικασία της νομοθεσίας της Ευρωπαϊκής Ένωσης περί κινητών αξιών αποτελεσματικότερη και διαφανέστερη, βελτιώνοντας έτσι την ποιότητα των προτεινόμενων νομοθετικών μέτρων. Στη διαδικασία αυτή, θα πρέπει να λαμβάνεται πλήρως υπόψη το εννοιολογικό πλαίσιο των γενικών αρχών που περιλαμβάνονται στην έκθεση.

(2) Η Επιτροπή καλείται να προβαίνει σε έγκαιρη, ευρεία και συστηματική διαβούλευση με τα όργανα και όλα τα ενδιαφερόμενα μέρη στον τομέα των κινητών αξιών, ενισχύοντας ειδικότερα τον διάλογό της με τους καταναλωτές και τους επαγγελματίες της αγοράς.

Η Επιτροπή καλείται, χωρίς να θιγεί το δικαίωμα πρωτοβουλίας της, να παράσχει στο Ευρωπαϊκό Κοινοβούλιο και το Συμβούλιο τη δυνατότητα να διατυπώσουν παρατηρήσεις σε πρώιμο στάδιο, για τους σκοπούς της βελτίωσης της αποτελεσματικότητας της διαδικασίας, όσον αφορά τη διάκριση μεταξύ βασικών στοιχείων και συμπληρωματικών και τεχνικών διατάξεων.

(3) Η διάκριση μεταξύ βασικών αρχών (επίπεδο 1) και εκτελεστικών μέτρων (επίπεδο 2) θα πρέπει να καθορίζεται κατά περίπτωση με τρόπο σαφή και διαφανή. Η διάκριση θα αποφασίζεται από το Ευρωπαϊκό Κοινοβούλιο και το Συμβούλιο με βάση τις προτάσεις της Επιτροπής. Η Επιτροπή καλείται, όταν υποβάλλει τις προτάσεις της, να δίνει πληροφορίες όσον αφορά το είδος των εκτελεστικών μέτρων που προβλέπονται. Όλα τα μέρη θα γνωρίζουν τότε εκ των προτέρων το ακριβές πεδίο εφαρμογής και τον σκοπό των διατάξεων που αφορούν κάθε ένα από αυτά τα επίπεδα. Όλα τα ενεχόμενα όργανα πρέπει να σέβονται τις βασικές προϋποθέσεις της προσέγγισης με βάση τη διάκριση επιπέδων.

Τα εκτελεστικά μέτρα του επιπέδου 2 θα πρέπει να χρησιμοποιούνται συχνότερα, ούτως ώστε να εξασφαλίζεται η δυνατότητα προσαρμογής των τεχνικών διατάξεων στις εξελίξεις της αγοράς και των εποπτικών κανόνων. Θα πρέπει να καθοριστούν προθεσμίες για όλα τα στάδια των εργασιών του επιπέδου 2.

Καλείται η Επιτροπή, κατά τη διατύπωση των προτάσεών της, να εξετάσει το ενδεχόμενο συχνότερης χρησιμοποίησης κανονισμών, στις περιπτώσεις που αυτό θα είναι νομικά δυνατό και θα βοηθά στην επιτάχυνση της νομοθετικής διαδικασίας. Το Ευρωπαϊκό Συμβούλιο αντιμετωπίζει ευνοϊκά το ενδεχόμενο να επιτραπεί, στα πλαίσια της διαδικασίας συναπόφασης, η ταχεία έκδοση πράξεων (εσπευσμένη διαδικασία).

(4) Το Ευρωπαϊκό Συμβούλιο χαιρετίζει την πρόθεση της Επιτροπής να συστήσει αμέσως επιτροπή κινητών αξιών αποτελούμενη από υπαλλήλους υψηλού επιπέδου από τα κράτη μέλη, υπό την προεδρία της Επιτροπής. Η επιτροπή κινητών αξιών, υπό τη συμβουλευτική της ιδιότητα, θα πρέπει να δίδει τη γνώμη της επί θεμάτων πολιτικής, ιδίως δε, αλλά όχι μόνον, για το είδος των μέτρων που ενδέχεται να προτείνει η Επιτροπή στο επίπεδο 1.

(5) Με την επιφύλαξη των ειδικών νομοθετικών πράξεων που προτείνονται από την Επιτροπή και θεσπίζονται από το Ευρωπαϊκό Κοινοβούλιο και το Συμβούλιο, η επιτροπή κινητών αξιών θα πρέπει να λειτουργεί επίσης ως ρυθμιστική επιτροπή σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(1), προκειμένου να επικουρεί την Επιτροπή όταν λαμβάνει αποφάσεις για εκτελεστικά μέτρα δυνάμει του άρθρου 202 της συνθήκης ΕΚ.

Το Ευρωπαϊκό Κοινοβούλιο θα ενημερώνεται τακτικά από την Επιτροπή σχετικά με τις εργασίες της επιτροπής κινητών αξιών, όταν η εν λόγω επιτροπή δρα δυνάμει της κανονιστικής διαδικασίας, και θα λαμβάνει όλα τα σχετικά έγγραφα. Εάν το Ευρωπαϊκό Κοινοβούλιο αποφασίσει ότι τα σχέδια μέτρων τα οποία υποβλήθηκαν από την Επιτροπή υπερβαίνουν τις εκτελεστικές εξουσίες που προβλέπονται από τη νομοθεσία-πλαίσιο, η Επιτροπή αναλαμβάνει την υποχρέωση να επανεξετάζει επειγόντως αυτά τα σχέδια μέτρων, λαμβάνοντας κατά το δυνατόν περισσότερο υπόψη τη θέση του Ευρωπαϊκού Κοινοβουλίου και εξηγώντας τους λόγους για τις ενέργειες στις οποίες προτίθεται να προβεί.

Το Ευρωπαϊκό Συμβούλιο σημειώνει ότι, στα πλαίσια της απόφασης 1999/468/ΕΚ, σχετικά με την επιτροπολογία, η Επιτροπή έχει δεσμευθεί, προκειμένου να εξεύρει ισόρροπη λύση στις περιπτώσεις εκτελεστικών μέτρων στον τομέα των αγορών κινητών αξιών που θεωρούνται κατόπιν συζητήσεων ως ιδιαίτερα ευαίσθητες, να αποφεύγει να αντιτάσσεται στις κυρίαρχες θέσεις που ενδέχεται να διαμορφώνονται στο Συμβούλιο, όσον αφορά την καταλληλότητα των μέτρων αυτών. Η δέσμευση αυτή δεν συνιστά προηγούμενο.

(6) Το Ευρωπαϊκό Συμβούλιο εκφράζει την ικανοποίησή του για την πρόθεση της Επιτροπής να συστήσει επισήμως μια ανεξάρτητη επιτροπή ρυθμιστικών αρχών, όπως προτείνεται στην έκθεση της Επιτροπής Σοφών. Αυτή θα πρέπει να προεδρεύεται από αντιπρόσωπο εθνικής εποπτικής αρχής, να καθορίζει η ίδια τις επιχειρησιακές της ρυθμίσεις και να διατηρεί στενούς επιχειρησιακούς δεσμούς με την Επιτροπή και την επιτροπή κινητών αξιών. Θα δρα ως συμβουλευτική ομάδα, επικουρώντας την Επιτροπή ιδίως κατά την προετοιμασία των σχεδίων εκτελεστικών μέτρων (επίπεδο 2). Κάθε κράτος μέλος ορίζει έναν εκπρόσωπο υψηλού επιπέδου από τις αρμόδιες αρχές του στον τομέα των κινητών αξιών, ο οποίος θα συμμετέχει στις συνεδριάσεις της επιτροπής ρυθμιστικών αρχών.

Η επιτροπή ρυθμιστικών αρχών θα πρέπει να παρέχει εκτενώς συμβουλές, με ανοικτό πνεύμα και διαφάνεια, όπως ορίζεται στην τελική έκθεση των Επιτροπής Σοφών, και θα πρέπει να χαίρει εμπιστοσύνης από την πλευρά των φορέων της αγοράς.

Οι εθνικές ρυθμιστικές αρχές και η επιτροπή ρυθμιστικών αρχών θα πρέπει να διαδραματίζουν επίσης σημαντικό ρόλο στη διαδικασία μεταφοράς (επίπεδο 3), εξασφαλίζοντας την αποτελεσματικότερη συνεργασία μεταξύ των εποπτικών αρχών, διεξάγοντας αξιολογήσεις από ομοτίμους και προωθώντας τις βέλτιστες πρακτικές, ούτως ώστε να εξασφαλίζεται η συνεπέστερη και πλέον έγκαιρη εφαρμογή της κοινοτικής νομοθεσίας στα κράτη μέλη.

Το Ευρωπαϊκό Συμβούλιο χαιρετίζει την πρόθεση της Επιτροπής και των κρατών μελών να ενισχύσουν την επιβολή της κοινοτικής νομοθεσίας (επίπεδο 4).

(7) Θα πρέπει να θεσπιστεί ένα διοργανικό εποπτικό σύστημα προκειμένου να αξιολογεί την πρόοδο της εφαρμογής των προτάσεων αυτών για την επίτευξη ενός αποτελεσματικότερου συστήματος ρύθμισης των αγορών κινητών αξιών, το οποίο θα εντοπίζει τα σημεία εμπλοκής. Στα πλαίσια της εν λόγω εποπτικής διαδικασίας, θα υποβάλλονται τακτικές εκθέσεις στα όργανα.

(8) Η νέα κανονιστική διάρθρωση θα πρέπει να είναι λειτουργική από την αρχή του 2002 το αργότερο, και θα υπάρξει πλήρης και ανοιχτή επανεξέταση το 2004.

(1) ΕΕ L 184 της 17.7.1999, σ. 23.